হঠাৎ টুং টাং চুড়ির শব্দ। চোখ  তুলে সবাই তাকালেন। দেখলেন সভায় হাজির হয়েছেন স্বয়ং রাজকন্যা। মেয়েকে দেখে রাজা চটে গেলেন।  - আরে, তুই কেন এলি এখানে ? এই সভার মধ্যে, দেখো দিকি-যত্তো সব..  - বাবা, রাজকন্যা বললেন, তোমার বিচার দেখতে এসেছি।  - বিচারের আর কি দেখবি ? যত্তোসব আহাম্মুকের দল- দুপুর হয়ে গ্যালো এখনো চোখ দুটো হাজির করতে পারলো না- অপদার্থ..  - বাবা, আমি বলছিলাম কি -  - আরে, তুই আবার কি বলবি ! দেখছিস না পাত্র-মিত্র, পন্ডিত, সেনাপতি এমনকি মন্ত্রী নিজে কিভাবে মাথা খাটাচ্ছে তাই হচ্ছে না কিছু। তুই আর বলবি কি ?  -আমি বলছিলাম বাবা -  - আরে সব বুঝেছি। তোর আর কিছু বলতে হবে না। অ্যাত্তোগুলো লোক পারছে না কিছু আর তুই কি বলবি ! অ্যাত্তো সোজা ? ছাঁ ! যা যা, অন্দরমহলে যা।  - শোনই না বাবা, আমার শ্বশুরকে যখন কেউই ভাজা মাছ উল্টে খেতে দেখেনি তখন আমার শ্বশুর নির্দোষ।  - য়্যাঁ ?  -আর শ্বশুর যখন নির্দোষ তখন রাজপুত্র মানে আমার স্বামী সে ও নির্দোষ।  - হুঁ !  - তাহলে আমার শ্বশুর আর স্বামী দুজনেই যখন নির্দোষ তখন তাদের ছেড়ে দাও।  - আরে, তাই তো ! বাঁচালি মা। এই সোজা কথাটা কেউ বলতে পারলো না। যত্তো সব !  মন্ত্রী !  - আজ্ঞে !  - দেখলে তো !  - কি দেখবো মহারাজ ?  - অপদার্থ। দেখলে না ফয়সালা হয়ে গেল। যাও নিয়ে এসো !  - কাকে মহারাজ ?  - আরে ওই যে ব্যাটাচ্ছেলেকে।  - কাকে, জামাই রাজাকে ?  - তবে কি তোমার বাবাকে ? হ্যাঁ, ওই সাথে বুড়োটাকেও নিয়ে এসো।  - বুড়ো মানে মহারাজ, বেয়াই মহারাজকে ?  -হাত্তুরি, বেয়াইয়ের নিকুচি ! যাও যাও তাড়াতাড়ি, ব্যাটাচ্ছেলেটাকে আর ওর বাবাটাকে। বুঝতে পারলে ?  - আজ্ঞে মহারাজ !